હકીકતમાં નાનકડો રોબોન તેની મસ્તીમાં કુદકા મારતો આગળ વધતો હતો. તેના માટે તો આ બધા નીચા ઝાડ પણ ઊંચા હતા એટલે અમુક ડાળીઓ ઉપર તે લટકતો પણ હતો અને આ ત્રણેયથી થોડો વધુ આગળ નીકળી ગયેલો. અમુક હદ સુધી પહોંચ્યા પછી તેણે એક ડગલું મૂક્યું ત્યાં તો એ ખુદ સરકવા લાગ્યો. ના, તે સરકતો ન હતો તેના પગ નીચેની જમીન સરકતી હતી. જમીન સરસી એસ્કેલેટર હોય તે રીતે જમીનનો એક પટ્ટો સરકતો હતો. તે પટ્ટાના બંને છેડા ઉપર મોટું ઘાસ ઉગેલું હતું એટલે જમીનનો સરકી રહેલો પટ્ટો સ્થિર જમીનથી ચોક્કસ કઈ રેખાથી જુદો પડે છે એ સ્પષ્ટ દેખાતું ન હતું. આ દૃશ્ય જોઈને વિનસ બેન ચીસ પાડી બેઠા.